text: Astrup: Glæde over politiets beslutning  
  19 august 2015 kl. 17.22
  Borgerne i landsbyen Astrup, hvor hængebugsvin har huseret, er glade og lettede over, at politiet nu kræver svinene skudt
  - Det er da glædeligt. Så får vi da endelig en ende på det, siger Martin Krog til TV SYD.
  - Det er en lettelse, for det hele er lige ved at karme over, siger Poul Erik Thomsen, der også bor i Astrup, men endnu er sluppet for at have hængebugsvinene i sin egen have.
  Han er glad for, at politiet har taget beslutningen og at det er en jagtforening, der skal stå for nedskydningen af dyrene. Men han tror, at det kan blive svært at få ram på alle svinene uden videre.
  - De har ligesom delt sig i grupper, og kan let gemme sig i majsmarkerne, siger Poul Erik Thomsen, der selv er jæger.
  Men lettelsen er stor over at freden snart igen kan sænke sig over landsbyen, der ikke er så vant til så megen opmærksomhed.
  - Vi er jo "bare" bønder. Havde hængebugsvinene hærget inde i en by, var det problem blevet løst for længst, siger han.
  